តំណាង​រាស្ត្រ​គណបក្ស​ប្រឆាំង​ចង់​ឲ្យ​រឿងក្តី​ចប់​តាម​ដំណោះ​ស្រាយ​នយោបាយ
​កន្លងម​ក​រឿង​​ក្តី​របស់​លោក​សម រង្ស៊ី ​និង​រឿង​ក្តីរបស់​សម្តេច​ក្រុម​ព្រះ​នរោត្តម​រណឫទ្ធិ ​ត្រូវ​បាន​ដោះស្រាយ​តាមរយៈ​ការ​ចរចាផ្ទៃក្នុង។
ភ្នំពេញ៖លោកសុន ឆៃ ប្រធានក្រុមអ្នកតំណាងរាស្ត្រគណបក្សប្រឆាំងប្រាថ្នាចង់ឲ្យរឿងក្តីលោក សម រង្ស៊ី និងលោកស្រី មួរ សុខហួរ បញ្ចប់តាមរយៈការចរចាផ្នែកនយោបាយជាជាងផ្លូវតុលាការ។ ការលើកឡើងនេះស្របពេលដែលតុលាការបង្គាប់ឲ្យរដ្ឋសភាកាត់ប្រាក់ខែលោកស្រីមួរ សុខហួរ ក្រោយពីលោកស្រីបានចាញ់ក្ដីលោកនាយករដ្ឋមន្ត្រី ហ៊ុន សែន។ ចំណែកលោក សម រង្ស៊ី កំពុងស្នាក់នៅឯក្រៅប្រទេសក្រោយពីរឿងក្ដីទាក់ទងនឹងព្រំដែនជាមួយប្រទេសវៀតណាម។ លោកសុន ឆៃ បានថ្លែងប្រាប់VOA សំឡេងសហរដ្ឋអាមេរិកនៅថ្ងៃអង្គារនេះថា លោកប្រាថ្នាចង់ឲ្យរឿងក្តីក្តាំរបស់លោកសម រង្ស៊ី និងលោកស្រីមួរ សុខហួរបញ្ចប់ទៅតាមរយៈការចរចាផ្នែកនយោបាយជាជាងបន្តរឿងនេះ នៅក្នុងក្តីក្តាំប្រព័ន្ធតុលាការ។ ការលើកឡើងរបស់លោកសុន ឆៃ នេះ បានកើតមានឡើង ក្រោយពីលោកស្រីមួរ សុខហួរត្រូវបានតុលាការបង្គាប់ឲ្យរដ្ឋសភាកាត់ប្រាក់ខែ បន្ទាប់ពីលោកស្រីបានចាញ់ក្តីលោកនាយករដ្ឋមន្រ្តី ហ៊ុន សែន ទាំងបីថ្នាក់ពីបទបរិហារកេរ្តិ៍ ព្រមទាំងពិន័យជាប្រាក់ចំនួន១៦,៥លានរៀល។ ចំណែកលោកសម រង្ស៊ី ដែលកំពុងស្នាក់នៅឯបរទេសអស់រយៈពេលជាងប្រាំមួយខែមកហើយ ក្រោយពីលោកត្រូវបានតុលាការក្រុងស្វាយរៀងកាត់ទោសឲ្យជាប់ពន្ធនាគាររយៈពេលពីរឆ្នាំនិង ពិន័យជាប្រាក់ជាមួយនិងប្រជាពលរដ្ឋចំនួនពីររូបផ្សេងទៀត។ ប្រាក់ពិន័យនេះមានចំនួនជាង៦៣លានរៀល ពីបទធ្វើឲ្យខូចខាតដោយចេតនានូវតម្រុយបង្គោលព្រំដែនលេខ១៨៥ រវាងប្រទេសកម្ពុជា និងប្រទេសវៀតណាម និងញុះញុងឲ្យមានការរើសអើងជាតិសាសន៍។ លោកសុន ឆៃ បានបង្ហាញពីយោបល់ផ្ទាល់ខ្លួនរបស់លោកថា លោកចង់ឲ្យរឿងក្តីនេះបញ្ចប់ឲ្យបានឆាប់រហ័ស តាមរយៈការជជែកផ្ទៃក្នុងជាជាងផ្លូវតុលាការ។ លោកសុន ឆៃបានមានប្រសាសន៍ទៀតថា កន្លងមករឿងក្តីក្តាំរបស់លោកសម រង្ស៊ី និងរឿងក្តីក្តាំរបស់សម្តេចក្រុមព្រះនរោត្តមរណឫទ្ធិ ត្រូវបានដោះស្រាយតាមរយៈការចរចាផ្ទៃក្នុង។ «ជាយោបល់ផ្ទាល់ខ្លួនខ្ញុំ ខ្ញុំថា ត្រូវតែបញ្ចប់រឿងនេះ អត់មានប្រយោជន៍អីទៅដល់ប្រទេសជាតិ ហើយយើងត្រូវរកវិធីផ្សេងទៀត ក្នុងការជួយទៅដល់ការលំបាករបស់ប្រទេសជាតិរបស់យើងប្រសើរជាងបាទ»។ លោកផៃ ស៊ីផាន អ្នកនាំពាក្យទីស្តីការគណៈរដ្ឋមន្រ្តីបានបង្ហាញពីជំហរស្ទាក់ស្ទើរនៅឡើយក្នុងការគាំទ្រគំនិតផ្តួចផ្តើមនេះ។ លោកបានមានប្រសាសន៍ថា រឿងក្តីក្តាំរបស់លោកសម រង្ស៊ី និងលោកស្រីមួរ សុខហួរ នៅក្នុងដៃរបស់តុលាការ។ ដូច្នេះទុកលទ្ធភាពឲ្យរឿងក្តីនេះ ទៅតាមនីតិវិធី តាមផ្លូវច្បាប់ទៅចុះ។ «ចំពោះរឿងហ្នឹង វាផុតពីរឿងរដ្ឋាភិបាលហើយ គឺរឿងរវាងច្បាប់ អ្នកទទួលបន្ទុក និងអ្នកដោះស្រាយបន្ទុកតាមរយៈសាលដីកា ឬសាលក្រមរបស់តុលាការ មិនមែនរឿងរាជរដ្ឋាភិបាលលូកដៃ លូកជើងនៅក្នុងរឿងនេះទេ ពីព្រោះយើងអ្នកគោរពស្ថាប័នឯករាជ្យ មាននីតិប្បញ្ញត្តិ នីតិប្រតិបត្តិ និងតុលាការ»។ ចំណែកលោកស្រីមួរ សុខហួរមិនបានធ្វើអត្ថាធិប្បាយចំពោះការលើកឡើងរបស់លោកសុន ឆៃទេ។ លោកស្រីបានមានប្រសាសន៍ថា ជំហររបស់លោកស្រីមិនផ្លាស់ប្តូរទេ។ លោកស្រីចង់ឲ្យប្រព័ន្ធ តុលាការខ្មែរមានភាពអព្យាក្រឹតដល់ប្រជាពលរដ្ឋទូទៅ។ «ខ្ញុំចង់ឲ្យមានប្រព័ន្ធតុលាការមួយដែលឯករាជ្យ មិនមែនជាឧបករណ៍នយោបាយ ហើយជាប្រព័ន្ធតុលាការមួយដែលប្រជាពលរដ្ឋអាចប្រើបាន»។ លោកចាន់ សូវ៉េត មន្រ្តីផ្នែកស៊ើបអង្កេតរបស់សមាគមសិទ្ធិមនុស្សADHOC វិញ បានមានប្រសាសន៍ថា សព្វថ្ងៃអ្នកនយោបាយនៅក្នុងប្រទេសកម្ពុជាកំពុងតែធ្វើឲ្យច្បាប់អស់ប្រសិទ្ធិភាព និងអស់ឥទ្ធិពលដល់ការជឿជាក់របស់ប្រជាពលរដ្ឋ។ លោកបានមានប្រសាសន៍ថា ការលើកឡើងរបស់លោកសុន ឆៃ គឺជាការល្អមួយ ប្រសិនបើរដ្ឋាភិបាលកម្ពុជា អាចអនុវត្តទៅបាន៕